b'\n_START_ARTICLE_\nAnton LaVey\n_START_PARAGRAPH_\nAnton Szandor LaVey (Howard Stanton Levey; Chicago, 11. travnja 1930. \xe2\x80\x93 San Francisco, 29. listopada 1997.) bio je ameri\xc4\x8dki pisac, okultist i osniva\xc4\x8d Sotonisti\xc4\x8dke crkve.\n_START_SECTION_\n\xc5\xbdivot\n_START_PARAGRAPH_\nLaVey je ro\xc4\x91en u Chicagu, a korijene je vukao iz nekoliko europskih zemalja._NEWLINE_Sa 18 godina je napustio \xc5\xa1kolu, no kasnije je kratko vrijeme studirao. Radio je u cirkusu kao \xc4\x8dista\xc4\x8d kaveza i pomo\xc4\x87nik ma\xc4\x91ioni\xc4\x8dara, a kasnije i kao fotograf za policiju. Tu se kratko zadr\xc5\xbeao, uznemiren nasiljem kojem je svjedo\xc4\x8dio. Nakon toga po\xc4\x8dinje svirati klavir po no\xc4\x87nim klubovima. Navodno je imao i vezu s Marilyn Monroe, no za to nema dokaza. Zvan je "Crni papa", a sljedbenike je privla\xc4\x8dio zabavama._NEWLINE_Stra\xc5\xa1no se zanimao za okultno, no odbacio je bijelu magiju i dostupnu okultnu literaturu. Po\xc4\x8deo je predavati okultno petkom nave\xc4\x8der za dva dolara po osobi tjedno. Jedan novinar mu je dao ideju da bi organizirana crkva dala puno vi\xc5\xa1e novca i pobudila interes javnosti. Nadahnut tim sugestijama, LaVey okuplja sljedbenike i na Valpurginu no\xc4\x87 1966. brije glavu, osniva spomenutu organizaciju i progla\xc5\xa1ava 1966. "prvom godinom Sotonina doba"._NEWLINE_Na vrhuncu mo\xc4\x87i Crkva ima 25 000 sljedbenika. Zadovoljan postignutim, LaVey se baca na pisanje i ostvarivanje svojih spisateljskih ambicija. Godine 1969. objavljuje klju\xc4\x8dno djelo za sve sotoniste, knjigu pod imenom Sotonisti\xc4\x8dka Biblija. Snima i album Sotonska misa. Odbacuje crne mise kao zastarjeli oblik \xc5\xa1tovanja. Prihva\xc4\x87a demona kao prirodnu silu, a svakog onog tko je sputan inhibicijama i ne zadovoljava svoje potrebe, prema njemu, treba prokleti._NEWLINE_Crkva svoj ponovni uzlet do\xc5\xbeivljava 1980-ih, ali Lavey vi\xc5\xa1e nije bio aktivni \xc4\x8dlan. Predao je svoje ovlasti svojim potomcima. Umro je u bolnici sv. Marije 29. listopada 1997. u 67. godini od plu\xc4\x87nog edema. Obitelj je tjedan dana krila smrt, rekav\xc5\xa1i da je umro na jutro No\xc4\x87i vje\xc5\xa1tica. Kremiran je, a pepeo je kasnije razdijeljen nasljednicima. Prire\xc4\x91en mu je posebni sotonisti\xc4\x8dki sprovod.\n_START_SECTION_\nObitelj\n_START_PARAGRAPH_\nLaVey je bio sin Gertrude Augusta Coultron i Michaela Josepha Leveya (1903. \xe2\x80\x93 1992.)._NEWLINE_Supruge Antona LaVeya su bile Carole Lansing (1935. \xe2\x80\x93 1975.), Diane Hegarty i Blanche Barton. Carole mu je rodila k\xc4\x87er Karlu, a Diane k\xc4\x87er Zeenu; obje su bile sotonisti\xc4\x8dke sve\xc4\x87enice, ali Zeena se odrekla sotonizma. Blanche i Anton su roditelji Satana Xerxesa Carnackija LaVeya.'